
SPOROČILO ZA MEDIJE

46. mednarodne igre šolarjev Daegu 2012
Murska Sobota,  5. julij 2012 - Organizatorja letošnjih mednarodnih iger šolarjev, sta mesto Daegu, ki je četrto največje mesto v Južni Koreji z 2,5 milijona prebivalcev ter   Korejski svet za vse športe. Igre bodo potekale v času od 11. do 18. julija 2012. Sodelovalo bo 2000 mladih v starosti od 12 do 15 let iz več kot 80 mest oziroma občin. Tekmovanja bodo potekala v naslednjih športnih panogah:v atletiki, badmintonu, golfu, jadranju, judu, nogometu, plavanju odbojki in tenisu. 
Športne panoge za Slovenske igre šolarjev in za Mednarodne igre šolarjev določa gostitelj ( glede na športne objekte, nastanitev idr.) Obvezna športna panoga je atletika. Letos bodo Mestno občino Murska Sobota na 46. mednarodnih igrah  v Daegu zastopali naslednji tekmovalci: 
1. NINO CELEC, skok v daljino / v letu 2011 bronasta medalja

2. ALEN FORJANIČ, 100 m

3. SIMONA SEDONJA,   800 m

4. DOROTEJA OSOJNIK,  100 m 

5. HARI MATEJA, 800 m

Vsi so člani atletskega kluba Panvita. Spremljala jih bosta trenerja Diana Kočar in Radislav Jokanovič. 
Poleg tekmovalcev se bosta letošnjih iger udeležila tudi predsednik Športne zveze Murska Sobota Stanko Kerčmar kot vodja ekipe ter župan Anton Štihec kot predstavnik občine.

Finančna sredstva za udeležbo na igrah je zagotovila Mestna občina Murska Sobota in znašajo 7.813,40 EUR.

Poleg mladih iz Mestne občina Murska Sobota bodo na letošnjih mednarodnih igrah šolarjev sodelovali športniki iz sledečih slovenskih mest oz. občin: Celje, Maribor, Mislinja, Pesnica, Ptuj, Ruše in Slovenj Gradec.

 “Občina Murska Sobota je do sedaj največkrat organizirala te igre in sicer v letih 1974, 1976 in 1983, zaradi česar nas v tem združenju zelo cenijo. Te igre so prerasle v prave olimpijske igre šolarjev kjer sodelujejo športniki in športnice iz celega sveta. Naši športniki so na teh igrah  zelo uspešni. Skoraj vedno prinesejo tudi kakšno medaljo, hkrati pa nas kot občino vsakič tudi promovirajo, zato smo jim pripravljeni zagotoviti potrebna finančna sredstva. To je obenem tudi izredno lepa izkušnja za naše športnike, hkrati pa nagrada za njihov trud”, je povedal župan. Izpostavil je, da je osnovni cilj iger druženje in prijateljevanje mladih športnikov iz različnih delov sveta. Na vseh dosedanjih 45 organiziranih mednarodnih igrah šolarjev je namreč sodelovalo že preko 200 mest iz 50 držav z vseh koncev sveta. Letos se bo iger kot predstavnik občine udeležil tudi sam.

Poleg župana se bo letošnji iger udeležil tudi predsednik Športne zveze Murska Sobota Stanko Kerčmar, ki je v zvezi z igrami povedal: “ Priprave na udeležbo so potekale skozi celo leto. Na igre tudi letos pošiljamo mlade iz discipline, ki je na igrah obvezna, to je iz atletike. Moram povedati, da se naša občina iger udeležuje letos že osemindvajsetič. Od leta 1989 pa do danes smo skupno osvojili 5 zlatih, 6 srebrnih ter 4 bronaste medalje. Največ medalj smo osvojili leta 2003 na igrah v grškem Patrasu, ko so športniki prinesli domov zlato medaljo v atletiki ter dve zlati in eno srebrno medaljo v namiznem tenisu. Prav tako smo bili zelo uspešni leta 1989 v Andori, ko so naši judoisti osvojili zlato, srebrno in bronasto medaljo. 

Predsednik AK Panvita g. Bojan Horvat se je zahvalil županu, da ima v tej krizni situaciji Mestna občina M. Sobota posluh za mlade športnike in je pripravljena sodelovati. Oba trenerja pa sta v zvezi s pripravami na igre povedala, da so na treningih dosegali dobre rezultate in da na samih igrah pričakujejo kar nekaj osebnih rekordov ter uvrstitve v finale. Posebej sta izpostavila lanskoletnega dobitnika bronaste medalje v skoku v daljino Nina Celca, za katerega trener Jokanovič pričakuje, da bo na igrah osvojil zlato medaljo.

Na koncu tiskovne sta župan Anton Štihec ter predsednik Športne zveze Murska Sobota Stanko Kerčmar šolarjem podelila enotne trenirke, polo majice ter nahrbtnike z napisom ter grbom Mestne občine Murska Sobota in napisom Slovenije.

Naslednje 47. mednarodne igre šolarjev v letu 2013 bodo v mestu Windsor Essex v času od 14. do 19. avgusta 2013.

